Es git en äinzigs göttligs Wääse, wo us drei Persone bestoot. Alli Mensche, wo gege die Entschäidig vom Konzil vo Nicäa verstoosse si verdammt. Doodrzue ghööre Manichäer, Valentianer, Arianer und Eunomianer, aber au d Juude und d Muslim, wo d Dreifaltikäit ableene. Jeede Mensch chunnt in Erbsünd uf d Wält, das häisst ooni dr woor Glaube, und müesse dorum dauft und im Häilige Gäist widergeboore wärde. Dr Jesus Christus isch dr Soon vo Gott und mit em wääsensgliich. Er isch as Mensch uf d Wält choo und am Chrüz gstorbe, zum d Sünde vo de Mensche uf sich nee. Noch dr Uferstehig vo de Doote duet er über alli Mensche richde. Em Mensch wärde sini Sünde nume ufgrund vo sim Glaube vergee, mä cha sä nid dur gueti Wärk verdiene. Es git äi häiligi christligi Chille, wo us de Häilige und Glöibige bestoot. Bim Oobemool si dr woor Liib und s woore Bluet vom Christus gegewärtig. Dr Mensch het kä absolut freije Wille, und er cha nid dur si Wille grächt wärde, sondern nume dur dr Häilig Gäist.